
Posvećeno Ivank1 


Možeš raditi štogod želiš 
možeš sanjati štogod želiš 
možeš sanjati prošle stvari 
možeš sanjati prvog muža 
možeš raditi štogod želiš 
prvu i posljednju stvar na svijetu 
možeš raditi štogod želiš raditi 
u kući u gradu u svemiru 
možeš voljeti svaku stvar 
što je nađeš na svojem putu 
možeš voljeti neke stvari koje si našla u svojem životu 
sve je san u ovom životu 
ti možeš biti zvijezda 
ti možeš biti moja ljubav 
oh, što ćeš uraditi u svom snu 
o 


U ljeto 
ulazim s glađu vukova 
istinom svoga krila 
tijelom suvišne energije 
crvenilom na usnama 
crnilom užitka u cvijeću 
krv teče u meni 
zavezan sponama u bilju, u ljubavi 
o 

Trebao bih biti muž u sebi 
trebala bi me imati u sebi 
trebali bi biti jedno u drugom 
trebali bi biti u svojoj djeci 
ona bi trebala biti. 

o 


Nevin mi je papir dalek 
kao bura umočena u čašu 
kamenu 
na dnu broda 
kojem sam kapetan 
Moje duše više nema 
Izgubljena i daleka 
kao nevin papir 
o 
Tijelo ti je skriveno u krzno 
krzno tvog kaputa 
dugmeta su sva zakopčana 
dodir je njihov hladan 
zašto me ne pustiš 
na grudi svoje 
da udišem miris tvoj 
da dišem tvojim ustima 
led izvan naših tijela 
želje su moje u tebi zakopčane 
o 

Moja mladost i ljepota 
nježnost darivaju 
suncu 
oku tvom tamnom 
travi 
tvojim dodirima 
dok se odmaram u vrtu 
dok sazrijevaju plodovi 
dok otkrivam svoje svjetlosti 
tvoju zemlju nosim 
tvoj miris nosim sa sobom 
Ljubav je naša sunce 
koje trči s našim mislima u srcu 
U grudima je čežnja 
koja raste iz trave i divljih životinja 
koja tjera male ptice na let 
Nježna su naša srca 
plamte u našim grudima 
lijepo je cvijeće u našim rukama 
Dođi, dođi draga 
dođi opet do mojih toplih dlanova 
Nježni su naši snovi 
Zašto se ne pitaš zašto je tako 
znala bi volim te 
volim grane što izrastaju iz tebe 
volim nježni dodir tvoje utrobe 
volim djecu što rastu 
o 


Ima i drugih dana 
kada sniježi 
kada netko dolazi nešto reći 
Zdravo, snijeg je na mojoj glavi 
osjećam se toplo u sobi pred ogledalom 
kad vidim da smo lijepi par 
Osjećam se kao svaki dan 
kad ima i drugih dana kada sniježi 
Što drveće zna o tebi ili meni 
ili o nama 
stanje je naše slično snijegu 
Osjećam se kao i uvijek 
samo puno bolje 

Otvorio sam sanduk : tražim u njemu knjige, ja sitno bijelo 
dijete. Knjige se bijele pod mojim prstima. U kuću ulaze gosti, 
samo jedan mudri bijeli gospodin. Pozdravlja oca i majku. 
Pozivaju me. Sine! Sine! Ovo je moj sin. Što je sine? Pita me 
bijeli gospodin. Ja mu pokazujem knjige. Ostavi ih. Ne trebaju 
ti. Ne, one su mi potrjebne. Spremam se za ispit. 

Hodam. Kupam se u rijeci gdje se svi kupaju, ali me 
optuže da trujem rijeku svojim zelenim ramenom i zaista, kad 
namočim svoje rame s njega teče zelenilo po rijeci. Oni su 
gnjevni, prijete. Ja bježim kroz šumu, pored drveća, a oni viču: 
Stani! Netko i puca, ali me ne pogađa. Čak niti na čistini. Stižem 
do ograde, o koju je svezan crni magarac. Dječak s prozora viče: 
Uzmi ga, samo ga uzmi! Vodim magarca kroz mlado zeleno-sivo 
žito. Iza nas ostaje trag. Putujem. Malena je kućica ograđena, i 
unutar je ograde cvijeće i drveće. U dvorištu puno je nikom 
potrjebnih sitnica. Ulazim u kuću i vidim krevet. Legnem. Iz 
druge sobe čuje se glas debelog starca. Spava mi se. On ulazi u 
sobu , a ja spavam. 

o 


Treba čitati zvijezde 
i super nove 
da se vidi jesmo li se sreli 
Kroz prozor gledam zvijezde 
samo tebe vidim 
s druge strane stakla 
Dođi, dođi, uđi na moja vrata 
spoznaj odsjaj zvijezda 
putanju Erosa u arterijama i venama 
Plava dubina se budi 
sjaji kroz prozor zvijezda 
Dođi, dođi zvijezdo i dovedi moju dragu 
Donesi moju dragu dahom svoga sjaja 
o 


Došlo je jutro 
buđenje u mom tijelu 
vrijeme je sunca 
život si ti 
a smrti je nestalo 
svjetlost je tu, sveprisutna 
daje znakove svoje naklonosti 
o 

Želim da mi vjeruješ 
da su tvoja bijela bedra 
crna 
da si moja 
i kad tonisi 
kad hodaš bez mene, tvoj sam 
kad sam s tobom 
i kad samo mislim o tebi 
želim da mi vjeruješ 
da ću tvoje tijelo bijelo 
gledati dan za danom 
o 


Stoji drvo 

i gleda me 
pramenovima svojih grana 

Stoje kuće 

sa svjetlom u sebi 
Stoje mirne životinje moga srca 
Stoji moja bolest na vratima 
Zašto ne uđeš k meni 
moja draga? 
o 

Mladi se momci loptaju 
planetima i suzama 
plahtama svojih kreveta 
puštaju brade i brke 
i budu poete 
Ženke su za njih cvijeće 
cvijeće su ženke 
crno cvijeće obilja i mirisa 
crne bodlje užitka 
nema plača, leleka 
sve je radosno i pjevno. 
o 


Krenimo sada ti i ja 
kad se sunce spusti 
a nebo ostane ispred nas 
Krenimo tada ti ija 
kroz ulice, kroz noći 
kojima ništa ne ostaje 
Krenimo onda ti ija 
kad se Žuti prozori zatvore 
a mrki dim kad nas okruni 
i zastanimo u nekom kutku noći. 
o 

Kako ostaviti brazde 
u kamenu ljudskog srca 
kako ostaviti igre 
iako gledaš mjesec 
upaljeno puno srebro 
Kako ostaviti tisuću ljudi 
rođenih u tvom crvenom, krvavom srcu 
Kako ostaviti pute, iz bijelog kamena 
Kako stvoriti novi oblik 
kako stvoriti skončan život 
jer iza smrti su nove šume, bukve, jele i smrznuti 
medvjedi. 
o 


Otrov 

Sjenica opjeva srditost moju 

u svjetlu čudovišta 
i tamnoću srdžbe pronosi pričom svojom 
do crvenih vrata 
sa suncem što se kuha i čini nebo 

Otrov lomi kosti duž granice 

krši otpor vremena 
reže valovite crne sjene, malja, dlaka 
voli moju veličinu 
o 

Sve se u meni otrova ne boji 
ima srca ima kamena u srcu 
lako je mojoj ljubavi smiješiti se u proljeće mojim 
pjesmama 
što grakću o ljubavi 
Srce se u meni ljubavi ne boji 
života i smrti 
dragim usnama dišem 
punim pluća 
i čekam svoju smrt, otrovanje. 
o 


Kiši moja ljubav 
nakon nje je sunce 
moj dar tvome tijelu 
crna zemlja, nepoznata 
volim je u tebi 
diram riječima, oplakujem 
jedrim 
u tvojim žilama je moja krv 
moja krv je slatka 
za tebe ja jesam 
za tebe kiši 
Što je u tebi moja ljubav ili nešto drugo isto tako crno? 
o 

Vrata su zatvorena 

vrata na koja želim ući 
vrata koja nisu za mene 

zelena su vrata 

ja jesam zelen 
zeleno je i naivno moje srce 
Kad će zažutjeti zrelo žito 
u tebi 
moja trava kad će biti tvoji bokovi 
moje drveće tvoje 
moje nebo tvoje 
o 


Lijepo je 
je li kišovito ili sunčano 
nježnost me dira 
ljubav plavi moje bokove 
lijepo je 
je li nježno ili ljubavno 
Sunce suši moju kosu 
more vlaži moje sasušene oči 
lijepo je 
je li zeleno ili plavo 
zeleno je u mojim očima 
plavo je u mojim bokovima 
o 

Sunce je čađ, crno ulje 
nafta je na zrcalu mora 
vjetra nema 
dim je zvuk radio stanica 
među granama maslina 
na obali mora ljudi nema 
kamenje je u zemlji 
Negdje su tople riječi, more je slano, mokro, vlaga se 
uvlači u kosti, za reumu je topla kupka i koja kap 
alkohola. 
o 
Dok mislim 
znam da ponešto i postoji 
možda čak i sada, ne nužno 
postojanje je dovoljno gorko 
za one koji postoje na uglovima 
zaokrećemo na druge ceste 
da raščistimo mrak 
da uzdignemo sebe 
da samo mi postojimo kako bi si bili bliski 
granica nema strasti i nevinosti 
o 

Kad su se neba okrenula 
u svom posljednjem titraju 

kad su se nebesa otvorila 

i uzela mi moje vatre 
i kad sam se pitao? čemu sve to? 
tada si ušla 
sada je zrak svjež 
sada su zvijezde plahe 
i mora se njišu. 
o 


Nakon bola, nakon mržnje 
nakon pentranja po brdima 
nejasno je kamo nestaju naše rijeke 
potpuno crno nebo stoji 
oblak vatre udara u grebene sna 
neka istina, crna, krvava priča sve je manja nakon bola. 
Dolazi vjetar s gora 
cvijet je crvenilo mojih usana 
cvat je voda potoka 
dolazi žestok vjetar 
čekaju ga moje ruke 
cvat šuti, usne šute, pjesme suncu šute 
dišem zeleno, šumu blagu, vodu u noći. 
o 

Budim se sam 
izašla si u 6 
ali zbog nekog nerazumljivog razloga 
ima sve manje prostora 
ili zbog nekog razumljivog razloga 
ima sve manje prostora. 
o 


Gdje si bila 
kao i ja 
gdje sve nisi išla sa mnom 
ležati s one strane zvijezda 
s one strane trave, svijeta. 


Ja sam sam 
u pustoši, s tobom 


u samoću želim otići sam s tobom 
Ja sam sam 
o 

Slavonija 
Gdje si moje more zemlje i žita 
Gdje su moja polja, šume, životinje i zvijeri. 
Ljudi kao brašno, kao zrnje 
Slavonija sela, kućo moja 

gdje su dani djetinjstva 

orah, mak 
umor ruku od rada 
Slavonija, zemljo moja 
o 


Pjesma o slobodi, sreći i suncu 
Važno je pisati pjesme 
kad nam nisu potrjebne 
kad nismo gladni 
već napiti i siti 
Važno je još nešto htjeti 
malu zraku sunca u tom izobilju 
sitnu pogrješku na tvom licu 
važno je pisati 
važno je nešto raditi 
važno je nešto htjeti. 
o 


Reakcionar 
Nemir novih snova i igra drskosti 
u svijetu krvi i blata 
a tvoja žalost 
ništa 
tek vatreni idol, stup. 
Što si ti 
nema riječi za tebe 
kamen ti nisi koji bi trpio. 
Vječnost se sprema dočekati te na izlazu. 
Ako ija umrem u gorčini zaokreta 
ti nećeš imati osmijeh za moje bijelo, uvelo lice. 
Biti sam, nije ništa novo. 
o 
Tebi 
Što bi poželjela u svojoj pjesmi 
mjesečinu, romancu, ili krvavu zbilju 
Bi li voljela lijepo lice 
ili da te tučem, da se veselim ili plačem kao klaun. 
o 
Otvori vrata 
svojim rukama 
svjetlosti, bjelini mojih prstiju. 
o 

Svojom ljubavlju dajemo ljepotu stvarima 

Promatram kako to drugi čine. Hodam, govorim kako to 
čovjek radi. Moram sve naslutiti, inače neću postojati. Moram 
sve sakriti tako da netko ne primijeti da sam stvar. Teorijski: ako 
netko stran dođe na vrata, otkrit će što sam grješno uradio; ali 
vani je zima i ja ne razbijam prozor. Sve se gubi, mora se sve 
izgubiti; no, ja postojim, živim, ne zaranjam se dugo u vodu, 
nisam lutka što drži zatvorene oči. Vježbam. Gradim svoje 
skrovište, te obmanjujem ih da sam poseban. Zasigurno, bez 
svijeta ja neću biti stvar, neću biti pogrješno izgovorena riječ: 
“Spalit ću se. Uljepšat ću se, uz brdo u doline harmonije! “. Sve 
je pogrješno od života. Upravo sve loše: umirem, ruke gubim; 
sve je to problem, svađa. 

Strah, upravo strah dolazi od lijepih stvari. Nisi ti 
stvarna, ljepoto, ali od ljudi i iz knjiga znam kako se gradiš. 
Svatko gradi ljepotu, svoju, a svi istu. svatko gradi ljubav; svoju; 
a svi istu. Nikad se više neću sjećati djetinjstva. Pazi: nož u mom 
snu, bliže, bliže, sve bliže: moj se gnoj širi preko krika. Moja 
glava je bijela, hladna soba, krvlju umrljana. Grebem te mrlje, to 
me boi, kričim, a boje eksplodiraju, skaču, jačaju, vežu se 
korijenom za podlogu. Rješenje: vezanje za ženu. Urezati u 
podlogu bakterije i razmnožiti ih ( uvećati trbuh), te ne ubijati 
to dijete, ne učiniti ga predmetom i zapaljivim. (Beskrajna 
rasprava o djetetu znači već sutra u novinskom papiru. Vlastiti 
odgovor: ja to ne osjećam.) 

Stvari, stvari proizvedene, položene u harmoniji. Ljudi 
postoje kroz stvari, ali su ipak tu, u toj dolini, u sobi punoj 
kukaca, a ne nas dobrih stvari. 

Što sam naučio, umirući uz njen kovčeg, uz njenu halju? 
Zašto je ubila i dio mene? Budućeg: koji ne hoda gradom, 

sobama, ne počinje graditi vlastitu stvar, ne uči od drugih kako 
kričati. Budućeg: stvar s vlastitom sobom i knjigom pored 
kreveta. Nosila je svetu stvar ispod mokre kože. Dijete: kojeg 
treba uobličiti u novu stvar, nijednoj sličnoj, slika iz albuma. 
Ispiti mu krv, pojesti mu meso. To će biti trenutak novog života, 
nove stvari. Osjećam rupu: sve što ljudi stvore; ljudsko je. Ja 
skrivam svoje oznake stvari. Ljubim se, iako sam stvar, i bježim 
od sebe. Gradnja spomenika stvari. Stvar sam. Uzimam vlastite 
daske s poda i modrina me dočekuje i nikakvi grebeni. Ostavimo 
prošlost i krvave poruke i vragove u mozgu, spustimo se na 
krevet. Odmorimo se. Mjesec od jučer, stvar, povratimo mu 
trulost, nakon što se vratimo sebi. Treba se vratiti smislu, ali ne 
zaboravimo da se ništa ne koristi na pravi način: ni ime, ni prilog 
ni prijedlog. Niti ćete čuti moj glas. Nema čak ni toga: “Šutim.", 
niti ove točke. 
o 

1779.-1979. 

Otac je imao naviku kazivati: “Ne uzimajte ništa 
zaozbiljno.“ Rastuću divljim predjelima spoznali smo da ni tu 
naviku ne uzimamo zaozbiljno (što je bila posljedica relativnosti 
divljeg predjela; divlji tu ne označuje prostodušnost i naivnost, 
već zaozbiljno zauzimanje u toku svijeta.) U sazrijevanju 
uzimali smo oca, ispijali njegove šale, ozbiljni. Vrijeđao nas je 
tek njegov smijeh i njegove smiješne trikove smo svjesno usvajali 
i izvršavali. Otac se nadmetao s odraslim ljudima u gluposti, u 
dječjoj igri nadbijanja i sasvim suprotno navici djece, oni su igru 
prekidali kada su osjećali opasnost ili su se i dalje natjecali u igri 
riječi, znajući da se igra nikad istinito neće ostvariti. Djeca se 
igraju dokraja, s nekom željom, s mekim smradom među zubima 
da njihova igra bude ne-laž, istina, plovidba po avetinjskom 
kraju. Djeca vole strave, vlastite duše, zanos prljavih kapi jeseni 
i čvrste leševe ptica i mačaka pod stijenama. Igre ubijanja nismo 
gradili do kraja. Tajanstvenost nam nije bila bliska. Tajnovitost 
je bila u stvarnosti. Isticali su se svojom upornošću moja braća i 
ja. Iskusnija djeca naviknuta već na laži i glumu odraslih uživala 
su u svojoj izvrsnoj glumi i licemjerju prema nama. Neprilika je 
bila za njih u tome da su znali da njihova igra gluma. Kako to 
odraslu savlađuju? Odraslija djeca nisu bila na našoj strani, a 
htjela su to biti. Kako ljudi mogu stajati na dvije obale? 

Odgovore nismo dobivali. Rekli su samo da to nisu 
primjećivali u sebi, niti na sebi. Izgleda tako kao da odrasli nikad 
nisu bili djeca (a mi nikad i nikako nismo mogli odrasti). To je 
natjeralo moju obitelj na ozbiljno savjetovanje o istini. Na skupu 
je zamijećeno iskustveno raslojavanje. Starija braća, kojima je 
bio već poznat naziv što ga je naš podmladak nosio, a ustrašeni, 
kako bi se mogli odcijepiti od porodice, i tako došli na glas kao 

slobodni i poduzetni ljudi opravdavali su svijet kao normalan i 
naravan događaj. To je radikalnije u našim redovima natjeralo 
da ih posprdno nazivaju “slijepom državom“, budući da su ti 
htjeli činiti nešto u svijetu, a da ga prije nisu spoznali. Drugi, 
(mi, među njima vi i ja) spoznali smo ovaj svijet besramnosti, 
licemjerja, beskrupuloznosti, klasnih razlika, umnih i fizičkih 
nedostataka, laži, crnine, magije i lažnih svjetiljaka. (Ovo je 
proglas, samo toliko!) Mi smo (po odraslima) mrtvi. Mi smo 
natjerani prihvaćati igru. Umjesto izgradnje novog, vrlog 
svijeta bježi se u tuđi (njegov, njihov) ili se podržavaju i 
zaustavljaju misli u toku starog (divnog li) svijeta. Mi smo 
osuđeni. Pitanjima od koga smo osuđeni (Tko nas je osudio?) ne 
treba se baviti (već i to je znak početka prihvaćanja suca, osude, 
i sebe samog, i svega, i ništa nismo porekli). Koliko smo slabi? 
Porekli smo se! Jedino je zadovoljstvo odrastanje. Može li istina 
umrijeti na takav način, da smo preslabi? Kako se postaje 
licemjeran, i bez lica? Kako se to dogodilo meni? Velikom 
djetetu? Ne zaslužuje moj otac da ponavljamo njegovu naviku, 
te da to ne uzimam zaozbiljno. To je kriza. Za mene nema 
sumnje, ja sam još uvijek dijete, i neka nitko od vas ne priča da 
treba odrasti, jer vi ste odrasli i sasvim ste neozbiljni kad to 
pričate. To je dječja igra odraslog. Opet ste dijete, opet imate 
stariju braću ili ste starija braća, opet ćete imati oca, iako ste otac. 
Niste dijete, već otac, i tako više niste dijete vlastitih roditelja, 
već dijete sebe samog. Ostavimo laž. Vratimo se sebi na početku, 
svom ocu koji kaže da se igra polako. Nestvarnost, zbilja. Što 
samo htio? Poželio sam u vrtu znak velik kao moje uživanje 
mirisa vode, kamenja što su izrasli u dodiru s mojim tijelom. Što 
sam htio? Poželio sam dječju istinu. Kad sam bio malen, trebalo 
je znati smiješeći se i dalje, trebalo je znati kada je najbolje ustati 

od stola. Trebalo je znati, jednostavno govoreći, trebalo je znati 
sazrjeti. Kad to jednom postaneš, nikad više rasti. I poslije toga 
se ne može ništa više reći. Sada treba znati. Ti si lijep, ti si velik, 
ti si muškarac. Ipak treba znati, dok rasteš ne znaš koliko si velik, 
dok rasteš ne znaš kako se mjeri. 
o 
Ti, na zemlji bit ćeš posljednja zvijezda 
posljednja tuga 
tisuće godina prevalit ćemo do bezumne smrti 
gorjet ćemo, posljednja zvijezdo 
u zrcalu tražiš 
i potapaš se u meni, ujutro, u kristalu smijeha, u srcu, u 
moru tmine. 
o 


Naše će se noge zaplesti 
jedne o druge 
glasovi će se spojiti 
zavrtjet će nam se u glavi 
sjedim sa svojim srcem 
samo me smrt može iznenaditi u ovoj noći zvijezda. 
o 
U grad, u grad ulaze rulje osvajača 
i uz krv s mača prodaju sasušene vene 
za punašne zlatne petke 
iz riznica gradskih 
od proletera melioracijom i denuncijacijom oduzetih. 
Oni su svečanost 
za nos, za oči vođe! 
o 

Ona osjeća 
bol i moju ljubav 
kolebanje ne traje pak dugo 
tek kao kovinski zvuk sata 
u drvo ugrađenog, ili pijesak ili vagu. 
o 
Spavam 
i pjevam ponoćnu pjesmu. 
Ćutim borbu sila 
teže i lakoće 
u zovu Mjeseca. 
o 
I brod i kamion 
mojom desnicom zrače 
i nije važan oblik već unutarnjost. 
Bojim samo prvorazredne brodove 
a mrzim svako putovanje. 
o 
Sanjam spavačice i sapun 
i rukav koji skidam 
i živim godinu dana. 
o 
Dođi u oblik prostora 
grleći svoje grudi 
donesi svoj nagon 
smijeh je naravan na grudima 
Zelena se boja odljepljuje 
na moje lice prislonjeno na grudi. 
Draga, prsti su oružje 
što grli grlo i ušne reske. 

o 
Oči sklopljene, stali smo. 
Nebo je plavo. Oči su oštre, lijepe. Meke. Plave se, 
duboko. 
Cvijeće u rukama. 
Na stolu zelene biljke. 
Bijeli krevet, bijela kosa, bijelo lice. 
Bijela smrt. Bijela djevojčica za dječaka. 
o 


1968. 
U ovom svijetu trebalo bi se zatvoriti u svilenu čahuru, slušati 
glazbu romantičara i uživati drogu. Ništa više. Samo droga i 
halucinacija o vlaku koji nas nosi u rajsku zemlju. 
o 


Na kamenju rođen 
u svijetu tužan 
kao mrtav pas hodam po kamenju 
Ubila me je trava 
a dan se nije niti uhvatio visina. 
o 


Hvala, djevojko 
krvavog srca na usnama, ljubeći se na prozorima noći 
kad podigao sam tešku glavu 
i tako umirao 
za svaki tren, za ramena, za njedra. 
o 

Zaspala si lišćem posuta 
u glazbi tijela 
naravi djeve 
crne paučine prinčeva 
bljeskavih nabora zlatnika 
(Ti čekaš). 
o 


Gostionica kod Ivice 
Ivica, brat 
pun golubova, tame i bespolne smrti 
hodi s perjem, guska. 
o 
U gradu 
drvo u drvoredu plastičnom 
Ono disanjem tu je 
i plaše se rijeke umjetnih tvari. 
Privrženici, vi što ste zabrinuti za lice 
vi što brinete za novce 
vi što brinete o krevetu stranca 
Prijatelji, vi brinite o vlakovima što prolaze 
vi ste stanica 
koja se i napustiti može. 
o 

Crno grmlje 
Crno grmlje diže svoje grane, mršave od borbe uz javor bijeli u 
srebreno, plavo nebo. Zlatni gavran se odljepljuje i kruži nad 
velikom smjesom zemlje i trave, u tišini dubokoj kao zgrušana 
krv isisana iz zgužvanog tijela. U oku tamnom krugu, vide se 
rijeke koje treba ispiti. Zrak mu postaje sve teži od mirisa praznih 
poljubaca dalekih planeta. Cvjetni uzorak u vrtu udišu ruke 
nekog dječaka čijim će kostima vještica ispuniti strašilo, kojem 
se teško razaznaju oblici usred crnog polja. 
o 
Spavaj 
u mojim rukama vječno zaspi. 
Ljubim neljubljene usne. 
Ljubim ne mršenu kosu. 
Ljubim netaknuto tijelo. 
Spavaj. 
o 
Hodam obalom 
na nekoj dalekoj planeti 
na njenom su planu zacrtane mrlje daha punog žute 
vodke 
s bizonima u mislima 
kruha tražim 
za hladne peći svog tijela. 
o 


Debeli golubovi 
ishranjeni na prašini ljubavi dvoje mladih 
mlađih, najmlađih ljudskih bića 
rođenih u kameno doba ljubavi 
lete 
noseći pisma na zlatne krevete. 
o 


Dinamika moga tijela 
U zelenim bojama 
s ljubavlju predaka 
igram sretnu igru 
kiteći ih vrpcama sanjam im divne potomke, čistaće 
ulica, potopljenih u mjesečinu 
smeće otpadnika 
i strganih grla mojih ljubavnica. 
o 
Iglice borova 
sjećaju me 
slomljene kao srca staraca 
na motor toga braka. 
o 


Vidim mramor 
tvojih očiju 
zatvoren u limenom košu 
nošen na periferiju 
načinit će od tebe meki bijeli papir 
ti, lanena krpo! 
o 

Nevin papir mi je dalek 
kao bura umočena 
u čašu kamenu na dnu broda 
kome sam kapetan 
Moje duše više nema 
izgubljena i daleka, kao nevin papir. 
Tražim srca 
mnogih ljudi 
vezanih za sramotni stup 
budućih zalazaka sunca 
uprljanih kao moj dlan 
krvlju kitova i vinograda. 
Hlače su moj raj 
čuđenje vaše moje je spas. 
o 
Biti tu 
biti negdje drugdje 
kao kišno sunce mjeseca travnja 
kao ljetno sunce 
u sparinu kad kroči 
svugdje, i nigdje i drugdje. 
o 


Noktima param svoje gladno tijelo 
u drvenoj kutiji pokopan 
krv cvijeća i mnogih svijeća 
nije moja krv 
meni treba tvoja krv. 
o 

Draga djevojko 
meni najdraža 
sanjaj s tamne zvijezde, mjesec 
tu i nama blizak 
letjet ćemo prema zvijezdi 
s vatrom dugih mjeseci 
svibanj, lipanj, sanjaj 
kako imaš sitne ruke 
između dvije ruke zelene. 
o 
Muhe lete 
u mojim rukama, prožetim iglama 
u tim divnim ormarima prašine 
punima krvlju mojih bolova 
prosuti grebeni miluju im jedra. 
o 
Madona zelenih buha 
izgubljena žena 
gubi mene 
i moje oči raskvašenog stakla u noktima od zlata. 
Zlato, brdo crno 
a moje tijelo jahač arapskih konja. 
Zlato, brdo crno 
kruna božice zelenih buha. 
o 

Na trgu starih robova 
u zlaćanom oku teleta: 
Ideal, visokih krila 
vrat je tanak za sjekire 
a dupe, mješavina meda 
iskvarenim želucima raskvašen kruh. 
Zaludu Maja Strozzi pjeva 
sućut samo eter spominje 
zbjegovi sjena ovog društva 
sklonjeni u šumu. 
Zašto bježanje, i kamo, u hladno 
ali i to je dobro. 
o 
Prolom nekog dana 
za grudi i težak korak 
u načelu tražimo ipak krti glas i skotnost naših predaka 
omekšan korak nešto brži 
ali koeficijent korisnosti veći što smo bliže radijatoru. 
o 
Krug misli 
stopa posvećenih tebi 
plavo žuto prošaran 
ima tvoj oblik spržene trave 
ispunjenog nosa 
draga si trava tijelu, ispranom mozgu 
s jedinom reklamom: 
probajte, ispijte, pohvalite 
ženu. 
o 

Plakao sam 
kad su me udarili 
Plakao sam 
kad sam bio čovjek 
Rekli su mi da ne plačem 
da ne budem čovjek. 
o 


Sada je dan 
što bi drugo bilo u nebu, u drveću 
u planini punoj snijega smrznutog i škrgutavog 
što bi drugo bilo u meni 
u praznini, eteru, vodi moga tijela 
nego noć, i oštar bol 
koji presijeca umor i san. 
Treba biti i ostati budan i oprezan 
da te štogod ne snađe 
da te mrak ne proguta 
treba osjetiti 
tren, koji će proći, bolan i kratak 
svjetlost, koja će doći i neće htjeti otići 
ostat će , ali u meni, tami ledu moga tijela, zakratko, 
zaludu 
ostat će tek ljuska bolnog i bolesnog tijela 
zaludu. 
o 

Ima li sunce svjetlost ili toplinu? 
sve njegovo kao nije i naše!! 
Ali, tko bi se trudio izgarati 
tko bi žeđao za suncem 
Ima li sunce svjetlost ili tminu, ili pjege? 
I sve mi tako brinemo da nam se sunce ne razboli 
dok smo mi još zdravo 
jer ja volim svijet 
dok sam ja svijet. 
o 
Izraste opet ovaj svijet 
samo opet čišći nakon subotnjeg kupanja. 
Volim te. 
Trebaš oko meni strancu dati 
mogu reći voda si 
Trebaš voda se zvati okom mene stranca tražiti 
Trebaš pozivati preko vode oko oči moje, moje zelene oči 
volim vas 
Trebaš omekšavati vodu kad pored mene stranca ležiš 
Trebaš oko oči moje zelene oči reći: 
Budi nježan. Ja spavam pored tebe. 
Trebaš stranca pored sebe ukrasiti 
Trebaš ukrasiti bol vode oka 
Trebaš strancu reći: 
Gledaj preko obala voda 
Gledaj kako nas to smrt razdvaja, a čamca očiju nigdje. 
o 

Tonem ka dnu 
tvoje duše, ružičaste i bijele, predane i nepoznate. 
Mene nema. 
Izgubljen i stran sam sebi 
u ogledalu stranaca nalazim trenutak pada 
loma i kraha. 
Nema. 
Tišina. 
o 
Dijete 
kao iskrenutost oblika 
divno smrznuta inteligencija sibirskog mamuta 
prvotno za sve (i sebe) dijeleći vjerojatnost 
kasnije potpuna zemljanost, ispraznost limenki 
i naši preci, i naše razlike u koljenima. 
Krov spornih u jednoj kući propušta propuštenost 
potiskujući sa sobom zidove iskonskog zvuka 
gradove potonulih prijatelja 
leukemičara, šećeraša i golubova 
okruženi oblikom djece 
upadaju mamuti u divne pejsaže zalaska (svoje) 
domovine u grmlje. 
U sredini veliki stoje pjesnici 
more kosi, sunce, vjetar između nas 
grješni i ispraznici 
i svi su mogućnost 
da iznikne dijete oblik mamuta. 
o 

Ja jesam 
sve stvari bježe 
a ja jesam 
a kako biti tvrd hrast ako se rasipaš sav 
po danu cijelomu i bez kraja. 
Svatko od nas lijepih 
bez uma nakon rata 
izdani na tržnici. 
Bljesak tamnog pera nije za nas 
tu pored nas 
ali svetost vizije sudbine 
Imamo iskustvo za otiske noža 
kamene unutar parabola zaštite 
Svi ljudi jesu, bijahu slobodni od sebe 
Pokuša odvrtati ili stići do kraja 
a biti iznad nas. 
o 
Ženo, u tebi sam 
tvoj sam dio 
zajedno u nevinosti, ljupkosti, dražesti 
u rukama, zagrljaju, plesu, podatnosti, okrutnosti, nasilju 
trudnoći, očinskom ponosu, majčinstvu 
poljodjelstvu, stvaranju 
zalijevanju cvijeća, kupanju, pranju, čistoći, sportu 
igri, penjanju na drvo, i padanju, otporu, obrani 
svađi, suzama radosnicama, masnicama 
zajedno u ljubavi. 
o 

Dajući okretan smiješak 
napuštajući 
držeći more svog junaka prije, ove godine 
držeći zrak za neprimjetljiv 
dajući ljupkost dražest 
napuštajući i prije nego samo sunce izašlo je 
Nevin trenutkom vječnosti 
lijepi se ljudski um 
u jednostavnu pjesmu vječnosti, i starosti. 
Slučajna poznanstva 
ne-biserje muza puni jedro, živo da se umrtvi 
napuštene s devetnaest godina s mirisom obale i 
porodice 
sve njegove mrtve umjetnosti 
planine, vode i utok 
male a stare riječi 
čvrstoća, riječ s kojom se ne rađa glava 
u drugoj polovici svijeta, s datumom revolucije 
Dobri rezultati krika ljiljana od mora 
Ljiljan od mora: činjenica bitka. 
o 

Nikako arapske brojke 
zamijeniti latinskima, nedolično 
takav zahtjev pokvario bi ispravak 
s ubrzanom kretnjom 
nešto kao suvremeni oblik 
ne, u svakom slučaju, ne ispravljati brojke u rimske. 
Slijevanje tamnih povrataka na unutarnje grozote 
bolje je samljeti i dobre i paranoike. 
Mekan oblik krili se s ne-gubitkom vremena u prosu 
zemlje 
sigurno se nadaš 
mekan oblik se krili u moju ispruženost 
svi ljudi jesu bijahu 
slobodni od sebe. 
o 


Tamno je plavo nebo 
zora 

halja bijela mlijeko noći 

ptice u kosi upletene 

srebro plamti kamenje 

dah je blijed 
s usana rijeke snijeg pada 
zove, dugo, dugo pogled u bijelo oko 
ruka u pustoši u usahlom izvoru. 
o 

Sve je u meni zeleno 
Mlječika gljiva što raste 
sve što raste u smrti je, a ja sam mrtav 
zaista zeleno mrtav 
svojoj djevi ja sam zelen 
Ja sam zeleno drvo i njegova sjena 
dijete zvijezda 
krijem se u vodi i snijegu mjeseca što zalazi 
između nas je vrijeme, bol, očajanje i gorčina 
oh, ne mogu više, dolazim 
ne čekam negdje iza sunca 
u srcu u tišini 
dolazim sa svojom snagom 
sa svojim ranama i bolom 
leži moje tamno tijelo. 
o 


Ti si biljka 
zelena i blijeda, velika i tiha 
sve što je u tebi je 
nosiš cvijeće u rukama i dolaziš k meni 
hodaš, sporije dišeš 
i sanjaš, sklapaš oči, prolaziš kroz mene, jer ja sam samo 
tvoj san 
ja sam samo s tobom, kad puše jak vjetar u tvojoj kosi. 
Smiješe se tvoje oči, sniješe se tvoji zubi, smiješi se meni 
zelenoj travki, suncu, danu, djetetu, nebu, kamenu, vodi. 
o 

Magla je 
i samo ti znaš da moje zvijezde sjaju 
gdje su moje oči sve zelenije, moje oči u mraku. 
Drveće stoji, a ja slušam svoje tijelo 
napuštam ga da bih sanjao. 

Sanjam, i to je bila istina: ć& that was the truth, sanjam 
Negdje je svjetlo u visinama, sve je mutno crno ili bijelo 
ostavljam svoj prah 
ti si sad moja zvijezda 
zeleno i plavo 
danas sjetu gradim od panjeva 
lako se je zabrinuti, sjetan sam, drven. 

o 


Voda 

Voda dolazi iz dva svijeta u odjeći i gola, čista prije nego 
što utrči u struju. Dolazi iz podzemlja duboko zaleđena, daleko 
od svake jeftine biljke. U dolini jeftino drveće glupih sjena, hlad 
uobražen kao sunce koje plazi u grmlju. Jeftine biljke urasle u 
tamu zmija. Sunčanost je izblijedjela, umanjena zvjezdanost, 
uvis, prijeko. Sjenovitost daje iluziju mraza, nalik vodi, u odjeći 
goloj, mrzloj. Oko ponoći jeftine životinje dolaze piti i isprati 
hladnoću na žednim zubima; male, crne, tamne, velike 1 male u 
noći goloj, odjevenoj. Psi su tu i pseći ljubavnici. Neki kriče 
krikom svemirskog broda, neki su jeftino drveće, zauvijek jeftino 
bilje, napušteno, izraslo se mijenja u svjetlosti dana. 

o 

Sam čovjek 

Kvartet združenih snova trči oko jeftine kuće: kvartet za 
jednog, samog čovjeka. Sam čovjek napušta valove udarene o 
jeftine kuće, no, mnogi sami ljudi dolaze do jeftinih biljaka sa 
snovima o sokovima, što se pružaju čovjeku na povratku. Snovi 
uskoro nalik istinama što nisu snovi, snovi, koga mogu spasiti 
vani, na putu? Sam čovjek na povratku širokih boja i s ritmom 
u bokovima, trči za onim što je za sreću neophodno i za život 
punih ruku i pasa. Psi mačke za malog su samog čovjeka psećeg 
mačjeg oka i osjetljivim pogledom na njihovo društvo. Izgorio je. 
Poslije sunca mirnog zlata sa zadnjom plavom crtom zraka 
dolazimo do jeftinog drveća i mrzle vode leda. Peremo noževe za 
svaki dan, ljubičaste. Spašavamo oštrice. Kapi krvi boje mrzlu 
vodu led. Jeftino drveće tu pokraj nas. 

o 


Uvod 

Uputismo se po zemljištu s nevoljenim tragom: trava 
ispisana, kamenje bijelo s ljuskama sjena, kotač polaganih 
okretaja oko sebe i žice kloparaju po crnom polju. Noć. Ireba 
tražiti sat, dva odmora. Bez zvijezda. Imina. Mjesto gdje su 
ležali nije bilo za njih. Ono je bilo ne-mjesto za njih. Oni tamo 
nisu ležali. 

o 
Tako ružna 
negdje sukobljenog pogleda 
s maskom 
koja se odljepljuje, teži u brid stola 
ništa više o tebi. 

Ono što si pogrješno čuo 
voliš li to, ostanak u pogrješci 
ono što voliš kao prah, ne prije tebe 
ono što voliš tu istinu čudesnu 
ovaj svijet ili bitak ili suze 
da ili ne? 
Jesi li po prvi put uvidio ono što se prepliće u eteru 
ipak je pozdrav drugih, voljeno je 
što se obraća ljubavi 
što se voli iako ne bi trebalo 
Odbaci taštinu, duševnost u dragom svijetu 
gdje nitko nije čovjek, luda hrabrost ili ludo vjerovanje ili 
luda božica 
odbaci zaludnost svog prvog uviđanja 
što traži mjesto u istinitoj umjetnosti o upetosti i želja 
nauči zelenost svijeta, mene 
kako bi ušla u sebe zelenu plohu što jednom uraste u 
divote 
biti otvoren, biti zatvoren, ne biti zaludnost što kriči 
u svemu što ne čini bol u meni. 
o 
Bili smo sami, djeca 
što bi drugo bili 
ljudi u mraku, kada se boje. 
o 


Koliko je moguće ono što nije 
ono čega nema 
FI BENI SME JE NI BE 
NETTIE 


što dolazi s nama i nestaje u drugima 


boljima nego što smo mi. 
Moguće jeste 
je liibolje? 
Na zametenim putovima, u otupjelim gradovima 

i s pustarama u srcu 
što je bolje? 

Biti mlad, ili biti star 

zaboravan si, sve ostaje u pamćenju drugih 
koje se ipak dade izbrisati valovima i gutanjem gorke 
slane vode. 
Ponekad treba i sletjeti. 
o 


Plešem u trku 
sunce u gradu, misao u suncu, sloboda u gradu 
plešem u suncu, okupan i suh. 
Sve je gotovo: crni oblak. 
o 

Trebat će početi priču 
moja mašta, jer nema nikog drugog 
ona zelena izrasla mladica žita i smijeha rasutog po obali 
po ogradi i oplati brodova. 
Malo je vremena za puno pjesme 
krikni, vikni, sam zlikovče! 
Kako sam te mrzio, volio sam te 
iznova kreni, pokušaj ne zagledati drveće, pored puta u 
nebo 
misli o misli 
dobro je mišljenje, a ništa drugo nije 
Kako sam te volio , mrzio sam te 
sve manje mogu misliti o slobodi 
Kako sam te mrzio, volio sam te. 
o 


Naše sretne gospe 
hodaju po moru 
naše sretne gospe 
kad brodovi odu 
vrate se sreći 
vrate se svome cvijeću 
kao da se vraćaju bolu. 
o 


Bili smo zamotani u kapute 
u snijeg dva grada 
Išli smo našim putovima 
i sreli se između dva grada 
I bio je dan vatra u mom srcu 
u dva grada požar 
Išli smo kroz ta dva grada 
i požar snama 
Bili smo ti ija i požar 
u našim snjegovima, u kaputima 
Bili smo pijani. 
o 


Nakon buđenja i prazne boce 
plivala je u rijeci 
na suprotnu kamenu obalu 
s vječno golim smiješkom 
zavodljiva, egzotična kao pjesma 
lijepa 
ili tek tako, zanimljiva. 
o 


Miran, i magije slušam 
u vatri paljeni kad su puževi 
i drveće kad progovori 
kad promori, mori, romi 
šuma lisna i žuta, u oku njenom. 
o 


[46] 


U zimski dan ulazi gola koža 
napuštam svoje nazore na svijet 
ulazim u topli, maglini, vlažni, bljuvani kutak za opijanje. 
Zvijezde se bore za moje snove 
sam sam. 

o 
Položi me 
kad budem umro u bijeli krevet. 
Uživat ću kratku neku sreću, u noći. 
Položi me spavati 
i ne ključaj sobe. 

o 
Mongolija. 

Zvuk konjske dobrote. Cvijeće. Konji. Sedlo. Jezero. 
Koračanje. Oblijevanje obala. Šume, zubi i jatagan. Tu su visoke 
planine i moje duboke sjene. Gole stijene bijelog snijega i neke 
sitne životinje. Skupljamo plodove za živu igru oko breza. 

o 
Dok brdo nestaje pod mojim nogama 
i dok tjeskoba nestaje pod mojim mislima 
ja ću umirati u istom danu sa svojom majkom 
a artizam će teći, polako 
kao voda niz blagi brijeg. 
o 
Djevice su plašljive 
dok zovu na nježne grudi: 
“usni na mojim grudima“ 
Djevice su plašljive 
dok nas k njima 
brzo bose noge nose. 


[47] 


o 
U koštanim pustinjama 
svi bezimeni 
kroz vjetar i prašinu 
ženi svojoj 
kroče sa sretnom zvijezdom 
i krikom 
i ponosom 
i vjerom 
u zlatna zapuštena polja. 
o 


Leonard Cohen: It will be fine for a while 
Treba se držati podalje od vrata 
poneke vatre 
boje nježnih poljubaca 
kad vjetar puše sam kroz ulice 
dugo, dugo sam 
i kiše kad se sliju u suze 
o 


Nema ničega zelenog u snijegu 
Nema mojih stopa 
Da zacrne bije plohe 
Nema mojih tragova 
U ljudskom životu 
Nema moga traga 
U ljudskom pokretu brisanja 


[48] 


Idi, ti tuporođeno 
reci tamo kako pjevaše jednom tu moju pjesmu 
uronjena znalačka ličnost 
kad te taj slučaj pogodi u suzvučju 
blaženo i lažno 
gradit ćeš veličinu te ispucanosti 
Reci ovdje kako se traži ispunjenost u šupljini 
ne previše daje ta krasota života, trenutak 
Htio bih sve 
ali ne život ruža 
tvrdoću u magičnom krugu 
u crvenom položenom preko sebe 
jedan krik ususret sebi 
Reci njoj koja odlazi 
što pjevaše jednom tu pjesmu o meni, pjev ne pjevaše 
što učini od njega 
otvorenih usta životinja 
Reci da sam ti dao mogućnost 
da budeš lijep i velik, prah iz moje glave, sve reci. 


[49] 


Svršio sam s vlastitom svijesti 
ROLE TAO 


I Trocki je refleks unutarnjeg 


i pjevao sam jučer 
ali sasvim loše. 
Nasuprot meni jelo i zaborav u papiru 
Bio sam dječak, i vrt je naslade bio tu 
i tako bez prijatelja, hodim 
i nema svršetka ta godina, i natrag, natrag 
bio sam, što više nisam. 
o 
Suša 
Dolina puna nekog straha što zrije, kao dijete mjesecima. 
Prepukla zemlja cijedi u suhoj dubini sok za svoj porođaj. 
Sunce plače svoje suze u suhom polenu. 
Osušit će mu se oko. 
Bit će suho. 
Sve je suho. 
Suša. 
Suhe vode potoka. 
Suhi bez glasa i bez dima sela 
suha tikva, kao mjehur sapunice 
prska žutom vodom. 
Ispečeni vrtovi kao naše nage žene 
koje sjede ili leže 
suho umorstvo. 
Ubojicu bi trebalo objesiti za isplakano sunce 

s nogama u prahu. 
U suhom jezeru s bijelim valom, 
vještica diže stup uzavrele vode. 

o 
Sunce 
Preko crnih maslina 
Kao visoko drvo treba svjetlost 
To su pjesme pjevane za čovjeka 
o 


Kovnost mene 
Moje riječi bez imalo rime 
Ja, vrt korova 
I cvijeća što se guši 
o 


Ako umrem 
baš kad utonem u prvi san 
neću nositi oružje 
I neću plakati 
samo ću osluhnuti vijesti u 23 sata 
Musik zum Trdiumen 
neću čuti ništa drugo 
osim glasa svog izbora 
glasa svog zla 
čemu mirovanje 
godine su već prošle od tridesetdruge 
čemu povijest 
ako nema okreta 
srca prijatelja 
i neprijatelja 
o 


[51] 


o 
Iskra sunca 
Na tvom čelu 
Rupa rascvjetala 
Na tvom čelu 
Sreća 
Na tvom čelu 
Riječ mrtva, čežnja 
Boli u zimski dan 
o 


Dovoljno je malo neba 
Za ljubav mrkih krila 
Žuti se nebo od voljenja 
Dovoljni su mali prozori 
Okrenuti meni, pogledu 
Da budem pogled 
Okrenut tvari koja nije u meni 
Dovoljno je vrijeme 
Što se stapa sa smrću 
Da budem 
Taj što gubi nešto 
Nalik na mrko krilo 

o 


[52] 


Zar nas je strah? 
zloslutnih pogleda 
Sve ljubavi su sretne 
Ozelene se oči dugim pogledavanjem 
o 


Noćje. 
Noć je s mjesecom došla 
A golubova više nema 
zriju u vrtu, rastu do ljubavnika u noći 
Noć je s mjesecom došla 
I raste preko sazrelih ljubavnika 
Noć je. 

Grad je ispred mene 
Obasjan svojom tamom 
Carevnom noći 
Zidova punih anonsa 
Coca-Cola, što bi drugo čovjek pio 
A da ostane trijezan 
o 
A ja otrovan 
kraljicom noći, kraljicom mraka 
nepremostiva dvoličnost preko voda koje plave ulice 
zastor koji pada 
usred prizora viđenog toliko puta 
u rano jutro 
o 


[53] 


Nikad i nigdje 
nije bilo više antracena 
Nego u mom srcu i džepu mog kaputa 
I nijedna želja nije mirisala više nego na još 
Nego što su moja htijenja željela biti 
Ispravna i dobro usmjerena, naciljana iskreno i poželjno 
o 


Putujem s oblacima 
ka sretnim obalama mora i leda 
Koje me zažele 
Pisanje pjesama je trenutak za ograde, vlastite i tuđe 
Ograde nas brane i kriju ono što neželjeno odajemo 
Bol, boli li nas, veseli li nas, ponekad je ipak zaludu 
Bol je krivica 
o 


Ruke su zvijezde 
Neba moga davanja, buđenja, građenja svijeta 
Među nama 
Ti si oko, što me vodi van 
Na zelena polja 
Sredina je sada prazna, draga 
o 
Bolje je oprati se na rijeci 
što proteče 
Oko žena i cvijeća 
Zaslijepljen svjetlom , trebam neko vrijeme 
Da te uzmem kao ženu 
Opet si voće što zrije 


[54] 


o 
Nitko ne kleči 
Na zemlji s oružjem 
Nitko ne spominje naš prah na zemlji 
Hvalimo te 
Tebi za ljubav cvjetamo 
Na poljima ničijim 
S prahom 
Sa crvenilom krvi preko naših kora 
Pjevamo riječi o nekome, o nikome 
o 


Neka tvoje oči govore 
Hexa 6aui oui 2060pamo 
Kao sunce 
Neka budem slijep, da se zapalim 
Izađi pred svoju kuću 
Snove raširi 
Daru moje duše 
Snijegu 
o 
Ponesi svoje čelo 
visoko 
Koje nosiš ponosito 
van u druge svjetove 
Dah svoj izdahni 
U vremenu što dolazi, mi smo bliski 


Bolje je oprati se na rijeci 
što proteče 
Oko žena i cvijeća 
Zaslijepljen svjetlom , trebam neko vrijeme 
Da te uzmem kao ženu 
Opet si voće što zrije 
o 


Doći ću, očistiti pluća 
Za buduća proljeća 
Oprati ruke i zelene mišiće 
Ti ćeš prinijeti svoje male dražesti 
Naši će mišići biti mladi 

I neće biti dovoljno napora za njih 

Neću biti dugo sam 

i ti ćeš stići 
o 


U srpnju 
Kupam mišiće 
U sunčanom pjevu, luom danu hodam 
I još luđe pjevam 
Oni: Luda! 
o 


[56] 


o 
Tražim bilo koga, crvenog 
Tko će me razumjeti na jugu 
Neka pruži ruku i pokrene se govorom prema sjeveru 
Snjegovi se bliže mojoj ruci, i kiše 
Šume će tada, zatim, biti ledene 
Zore više neće biti 
U to doba bolesti i prodora divljaka 
Udaljit ćemo se nakon toga, udaljiti od borovih šuma 
No stići ćemo do osjetljivih princeza i pri tome izgubiti 
svoje cvijeće 
Isplatiti stare račune, izgubiti razum, svoju ljepotu i 
muškost 
Pisat ćemo pisma svakog dana, pa i danas 
Oživjet ćemo 
A s druge strane, pakao i raj stat će iza nas 
Orat ćemo svoja polja 
Našim očima iz divljih neprohodnih šuma 
U nama će izgorjeti smola borova 
Bijelim dimom jutrenja i večeri 
Brda su crveno smeđa sa skakutavom dječicom 
Prošlost ovog čovjeka ostaje tamo preko planina, na rijeci 
što izranja i buči 
Sa svakom zorom, kružnim tokom zvijezda. 
Na odijelu je sada snijeg, što raste na našim tijelima kao 
mlađak 
Sinovi imaju očeve i dobru njegu 
Muškost što struji Preko tijela i duše u vječnom miru 
o 


[57] 


o 
Dajući okretni smiješak 
napuštajući 
Držeći more svog junaka, prije ove godine 
Držeći zrak za neprimjetljiv 
Dajući ljupkost, dražest napuštajući 
Prije nego samo sunce izašlo je 
Nevin tren vječnosti 
Lijepi se ljudski um u jednostavnu pjesmu vječnosti, 
starosti 
Slučajna poznanstva 
Crno biserje muza puni moja jedra 
živa, pa se umrtve 
zapuštena devetnaest godina 
s mirisom obale i porodice 
sve njegove mrtve umjetnosti 
planine, vode i utoci 
male stare riječi 
s kojima se rodiš 
u drugoj polovini svijeta, s datumom revolucije 
dobri su rezultati od krika, boje ljiljana, od mora 
činjenica bitka: krik, ljiljan, more. 
o 


[58] 


9 


Piramide otpadaka. 
Zmije beskrajno zelene, plavi otrov trulih ljuštura 
vodenog oka 
Bazen s mlijekom i pahuljicama 
Mir i sloboda. 

Travke neke suhog sijena 
Okrunjene letom gorućih samoubojica 
Piramide otpadaka. 

Zmije tijela, zbi što grebu u zidu 
Piramide otpadaka. 

Vjesnik novih četiri kotača. 
Mjesec. 

Strelice ludila. 

Želim biti lud, biti lud, biti sretan 
Biti ili možda ne biti. 

Koliko je zmija u kandži orla 
Oh, prepelice izgaženih krila 


BI TTIM 


I tada bi 
udari me svjetlost 
o 


[59] 


Čovjek, sam 

Kvartet združenih snova trči oko nedovršene kuće, doma: 
kvartet za čovjeka, samog. Sam čovjek napušta valove udarene 0 
zidove kuće, no mnogi ljudi sami dolaze do izraslih biljaka na 
poljanama sa snovima o sokovima što urastaju u tijelo na 
povratku. Snovi su uskoro nalik istini, mogu li snovi ikog spasiti 
vani na putu? Čovjek sam na povratku trči s ritmom u bokovima 
za onim što je za sreću neophodno i život punih ruku. Psi su 
mačke za malog čovjeka samog. Izgorio je u psećem, mačjem oku, 
osjetljiv na njihovo društvo. Poslije je sunčano, mirno zlato sa 
zadnjom crtom zraka. Peremo noževe za svaki dan u mrzloj vodi, 
ledu. Štedimo oštrice. 

o 


Rat 
Zar će i danas biti toga 
Taj je dan tu, nije prošao, niti do podneva 
Svemu je kraj 
Otrov koji nas guši 
Naš je otrov 
Svaki je otrov za nas 
Uz dobar profit, sami ga sebi kuhamo 
I naše žene nam ga kuhaju 
U tvornicama oružja radi 1 do 80% žena 
Sve zlo je od naših majki 
o 


o 
Uvijek progovorim kad je vjetar tu, ovdje 
Zrak mi je težak od smole moga tijela 
Starost mi daje drugačiji nijansu u eteru 
Zrak sobe daje lepršavost mojem starenju 
Tužan sam kad ulazim u gradove 
kad ponovno govorim bez vjetra u jedrima 
bez vjetra u sebi 
Moja je dobrota u prirodi 
Samo tamo dolje gdje su vatre 
gdje je vjetar koji je jači od moje zbunjenosti 
i koji mi daje smjer 
sramota je boriti se sa zakonima prirode 
sa svjetlom i mrakom 
nekoga ubiti u svom proboju 
i boriti se s njime 
kreveti vlastite sobe trebali bi biti zlatni, i drveni 
Naviknemo se kako borovina gori, vjetar preko snjegova, 
vjetar s prašinom među zubima 
Vjetar preko crnog mora 
A nakon toga čisto, plavo nebo 
Nakon toga sam si u šumi i poželiš usta puna zemlje ili 
snijega 
o 


[61] 


o 
Sva izblijedjela sunca u krugu moga srca 
Trave kreveta 
Napuštam orbite u ludom meni 
Kristalu leda 
U pore krvnih žila urasta neka žena 
Kristali zelenog rastanka 
Smiješak, neka ruka u zraku 
I otac koji je sretan što je došao kraj razgovorima o duši 
nekog djeteta 
Moje su oči samo za tebe 
I igru jutra 
Kopam s one druge strane sunca 
(I život je kraći) 
Pokreću se ledenjaci 
Sve širi pokrov mojih bokova 
Led ljubi utrobe mojih žena 
o 


Cijeli svijet izvire iz tebe 
I ja sam tvoj prvi primjerak 
Zatim slijede drugi elementi 
Ti si nemjerljiv prostor 
Iz prostora dolazi zrak, iz zraka vatra, iz vatre voda, iz 
vode zemlja. 
Zemlja sam kad se rodim, 
plod, bilje, životinje i ljudi. 
o 


[62] 


o 
(Doba gladnog leda) 
Labudovi osunčani naftom 
Kriče svoju ljubav 
Ljubim ponore ptica 
Zrak je mekši od njihovog postojanja 
Plavo prostranstvo 
U kori boca 
Ispijena se vraća pogledu 
Stisak krila 
I smiren bok 
Kruži nad djecom 
U sitnim, uskrslim kamenjima 
Čežnja me vraća ledu 
Oboljelom od otrovnih gljiva 
Moja su usta šupljina 
(spaljena koža na djetetu 
a u meni srce 
ono i ja smo sretna bića) 
o 


Pjesnik sam svih daljina 
I blizina 
Svih zelenih i smeđih 
Svih mojih 
Pjesnik sam za sebe, i tebe i svih drugih 
o 


[63] 


o 
6499153 
Gurnut niz padinu snijega 
Plivam neplivač 
Gusto mlijeko tuge guši glas 
Disati kroz njene usne propušteno 
Stvorih ljubav za sedam dana 
(moj sretni broj) 

Mrtva je opruga sedmog dana 
Zabode se u vrat životinje, zvijeri 
Stroj skida pamćenje golih primisli 
Oko mene, u meni žive ptice 
Hrane se na stubištu 
Svjetla nema 
Osim iskrenutog lika djevice 
Vrag će sići, vrag je u meni 
o 


Pogledah u nebo 
Možda čekam sunce 
I proljeće 
Čekam svoj uzlet 
Svoju ljubav 
U sebi primijetih mrak 
I možda tugu 
Čekam svoju ljubav 
o 


[64] 


o 
Povratak djevojci 
Zelenoj bez sunca 
Ona slomi srce 
Za prstenje i poklone proroka 
Nije bilo lose, nije lose, niti će biti loše 
Proročanstvo je; mnoga dobra 
Žutost, zrelost njenu čekam 
Na ulicama grada 
Smirenje bolova 
U cvijeću sutrašnjem 
Svijeće spaljene na orgijama 
Bačene u smeće 
I tada ulazim u novi čisti život 
o 


Uvečer 
Kad se zemlja i nebo dodirnu 
Prstima svojih zvijezda 
Svjetlima ljudskih ruku 
Ostavljam te 
Iza sebe 
Dođi natrag, ljeto 
Neka svjetla gore 
Gledam iz mračne sobe 
Sjenke, sjenke 
o 


[65] 


o 
Zeus 
Između mene i korijenja 
Nešto je zeleno 
Zelena trava ili srž 
Mlijeko je to zeleno 
Urastam, puštam korijenje, svoje zelenilo 
Između mene i neba 
Zelene grane ili kora 
Zeleno nosim u svojoj glavi 

Svoju zelenu ljubav 

o 


Apolon 
Nešto se rascvjetalo u mojoj glavi 
Ili na njoj 
Ljepota 
Središte svijeta više nisam, snove sam prosanjao 
Okrećem se oko svoje osi 
s pogledom na zoru svijeta 
A svijet je premlad za mene i moje tijelo 
Nova su otkrića na pomolu 
o 


[66] 


o 
Afrodita 
Grčka nam je sve dalja 
Radi ružnih misli o svom tijelu 
Grčka za nas bije više zemlja željena 
Napustili smo tijela ispod maslina 
I prešli u snove 
More je sada tamno, bez nas 
Sada ljuljamo se u nebeskom svodu 
Ljudi su crni i hodaju nam ususret 
S mlijekom u rukama 
Što to činiš, Grčka, od svojih ljudi? 
o 


Zna li itko koliko je star? 
Ne dolazim sam. 
Donosim gomile pijeska i mulja 
Svojim tijelom prekrivam ulice 
Rijeke i mora mene teku 
Dolaze i ljudi tek dijelovi moji 
Uspavani u mojem moru 
Dolaze tužni ljdi 
Putnici 
Što legnu, pa se probude 
i opet zapitkuju 
o 


[67] 


o 
Dok se kriješ u vodi i snijegu 
Mjeseca što zalazi 
Čujem što starac reče: 
Ta navra pet 
On misli na svoju veliku prošlost 
Kao o prevrtanju nebesa 
Za njega sam tek zeleno drvo 
I njegova tek sjena 
Dijete zvijezda i dijete bilo čega 
između mene i mene izvan vremena 
Mene nema 
Odgurni glupost i ludu 
Očajanje i gorčina su glupi 
o 


Pjesma se pjeva 
Čita, više crta 
Govori viče mijauče 
Zijeva 
Pjesma se pjeva 
O ljubavi dragosti nježnosti 
O maženju draganju tepanju 
O zemlji travi drveću nebu 
O pjevanju se pjesma pjeva 
Pjesma se šapuće u uho na usne tuđe 
Pjesma se dahom daje 
Pjesma se u ruke daruje 
o 


[68] 


o 

Na početku smo ljudi 

Što teku svojim putovima 
Zajedno do istog ušća na moru. 
Vjetar je u lišću, tamnom lišću djevojačke kose, 
Vjetar je u kosi, tamom se prosipa, 
U kosi tvrdog i gorkog lišća, 
Tvar našeg života oblijeva mnoga otočja, 

I napušta nas u moru 

o 


Pitanje 67. i 68. 

U tvojim očima je pitanje. 
Pitanje kao mnogokut. 
Tvoje oči nisu slijepe, zvijezde su u njima. 
Pitanja smiruju dok su u tebi. 
o 
Chicago 
Srce je paperje, toplina 
Srce je cvijet, biljka i voće 
Srce je slika zvijezda. 
Naše je ime jedna riječ 
Riječ u rukama, srce. 

o 


[69] 


o 
Slušaj, doprli su valovi, 
vjetar do crnih kuća, 
do otoka. 

Ne želim biti star i umoran, 
biti kamenje nerazumno. 
Želim biti tu između neba i zemlje, 
u visini voda, 
oblak bez imena, nerođen, 
i trenutak kasnije kiša, 
ponosan bez povijesti, 
bez porodice, 
želim biti nov. 

o 


Napuštam brojke 
Sav brojevni sustav 
Iznosim svoje plavo lice, 
puno zemlje i mulja 
Nosim to lice ljudima na liječenje 
Bol neka napusti moj bolni korak 
Mulj ostavljam moru 
Neka ga spere s mene 
Neka nači svjetlo putovati 
Mojim obalama, mojim kostima 
o 


o 
Nešto nedostaje. 
Izgubio sam svoju obalu, svoje more 
Valovi su stali 
Kao da su otpali sa zvukom tekućeg lišća 
Valovi su se preklopili 
Valovi su neslomljivi, nisu se slomili 
vrh još uvijek stoji na tren 
(nema nekog reda) 
Valovi su kao brda, visoke zvijezde 
Ludo je što su ostali što su i bili, tek voda 
o 


Dionisis blues 
More je sito 
Sito u utrobi 
Ribom i vodom, solju 
More je iskreno, valovito 
Zavoljelo je moje tijelo 
Jede moje meso 
Zaokupljen sam njenim milovanjem 
Utapam se u njemu 
More je sada isto moje tijelo 
Koračam u moru, novom prostoru 
Snovi su dobri, nalik su istini 
o 


o 
Vidljivo je, čujno, slobodno i mirno 
ono što postaje riječ nad nama. 
Jednog ti se dana dajem u ruke, besmrtan 
U svemu što sam mogao biti 
Tvom udaljenom glasu 
Kao broj, bezbojan je jedan a i tisuća. 
Veći nego što sam sam, manji sam, oduzet 
preobražen u ništa. 
Ne zaboravi oduzeti mi i zaborav 
dio mog tijela i dio mog srca. 
o 
Konji plaču u svojim tužnim očima 
Očima opušteni uz stabla na obali 
Vrati se, ja gore sam na oblaku 
Blijedo mi je tijelo, drago našim pticama 
Uzimaju s bogate trpeze bijela zrnca kristala. 
Strujim u okomici svijeta, nošen vizijom 
Vatre, ugasle Žutice na zapadu 
Zvuk izgorjele planete, čudan je u načelu. 
Ovi ljudi podvojeni 
Naratimir 
Mržnju i ljubav 
Užitak golih i nasmiješenih božica 
Na trgu, ližu rane i kožu 
I hrskavu slabinu 
Ljudi isječeni na trake za novčić 
Što to radite? 
o 

o 
Oduzmi oči. 
Cvijeće. 
Bio je. 
Čak je i previše slobode u razgovoru, 
Od usta do usta. 
Slobodni smo boriti se protiv smrti. 
o 


Tijelo mi je zemlja, voda i vatra 
Kad se raspadam 
Raspadam se u sebe 
Titram u svemiru sam 
Čula se moja u tijelu više ne dodiruju 
Niti ne treba 
o 


Tamno je već 
Velike oči iz tvojih očiju izviru, šesterokutne 
Ne govore tvoje oči 
I ruke su slijepe 
Počivaju dugo na tebi 
o 


o 
Hodam plohom neke daleke planete 
Na njenom planu su mrlje daha 
Punog votke žute 
S bizonima u mislima 
Kruha tražim 
Za hladnu peć svoga tijela 
No, nijedna žena nije za mene 
Bespomoćnog lutalicu svijetom 
Praznim 
Od mojih osmijeha 
Od mojih tjelesnih dodira 
Koje ne poklanjam ovom svijetu 
Obučenom u blijede halje 
Od neprestanog pranja 
U jakim lužinama 
Nijedna žena nije za mene 
Uklesanog u kamen 
Rođenog s bogom 
I njegovom ljubavi obješenom o beskrajna drveća u 
praskozorja 
Nijedna žena nije za mene 
Mrtvaca žutog čela 
Otrovanog olovom 
Paketa ljubavi 
Nijedna žena nije za mene 
Uprskanog tamom neba 
Loših zvijezda 
Dana loših misli 
Nijedna žena nije za mene 

U vodi truloj 
Od lešina 
Ukopanih za plesa mnogih divljaka 
Nijedna žena nije za mene 
Za mene bez žene 

Gubim igru 

Mrak. 

Flauta. 

Cvijeće. 

o 


Bojim se, nema za mene vremena 
Smrt će me stići 
U tom trku preko prepona 
Zato u dilemama sanjam 

Mislim, možda imam ženu ili brod svoj 

Bogat sjenama starim i prezrelim 

Mislim, možda na putovanje 
Ili na sanduk svoj bogat miševima omašćenim mojim 
kostima 
Mislim, možda krik ili možda svoje ime 
o 


o 
U tvom oku vidim snijeg i sladoled 
U tvom oku okus sladoleda vlada 
Naša tijela su pomiješana s ledom 
Ne letimo, plivamo ogoljeni sladoledi 
Draga, došla su dobra vremena, ima dobrog sladoleda 
Bijela su drveća izrasla u tvom srcu 
Tako dalekom 
Crna su krila radosti posijana na tvom polju 
Tako mi nepoznatom 
Noći su se rascvjetale u tvojim očima 
Tako divnim za mene 
Tvoje je tijelo pokopano među moje bokove 
Tako duboko u meni 
Tražim ljubav 
Možda je nađem 
U srebrenim dvorcima svoje mašte 
o 


Draga zašto bacaš 
Gladnom psu 
Suhu kost 
Treba 
Meso buta oblik golih koža 
Miris stopa drage gazdarice 
Gladnom psu 


o 
Chicago 
Srce je paperje, toplina 
Srce je cvijet, biljka i voće 
Srce je slika zvijezda. 
Naše je ime jedna riječ 
Riječ u rukama, srce. 


o 


[77] 


Želimir Jelčić 
Rođen u Markovcu, Našice. 


Boravi kraća vremena u Ivancu, Obrovcu, Bosanskoj 
Gradišci, Banjaluci, Cresu, Malom Lošinju, Varaždinu, 
Zagrebu i Chicagu. 

Sada, živi i radi u Zagrebu. 


Stoik, introvertiran i pati od teške prokrastinacije. 

